Poliisi ampui miestä Helsingin Puotilassa perjantaina, kertoo Helsingin poliisi. Poliisi oli tavoittelemassa etsintäkuulutettua.

Epäilty yritti paeta poliisia ja hyppäsi asunnon parvekkeelta alas. Hän uhkasi pihalla poliisia teräaseella ja kaasusumuttimella, poliisi kertoo. Kiinni otettava ei poliisin mukaan totellut käskytystä vaan tuli uhkaavasti kohti.

Tästä syystä poliisi kertoo turvautuneensa aseeseen. Noin 40-vuotias mies haavoittui poliisin ampumasta luodista jalkaan, ja hänet kuljetettiin sairaalahoitoon.

Helsingin poliisin yleisjohtaja komisario Teemu Lappalainen kertoo STT:lle, että paikalla oli sekä virka-asuisia että siviiliasuisia poliiseja.

Asian tutkinta on siirretty Itä-Uudenmaan poliisilaitokselle. Tapaus sattui noin kello yhdeltätoista päivällä.